J. Kovarčík, poslanec: (2008-07-03):
V Slovenskej republike bola povinnosť predkladať doklad o vykonávaní kontroly originality pri oznámení prevodu držby vozidla a pri výmene podvozku alebo karosérie ustanovená do zákona Národnej rady Slovenskej republiky č. 315/1996 Z. z. o premávke na podzemných komunikáciách v znení neskorších predpisov, čl. V zákona č. 725/2004 Z. z. o prevádzke vozidiel v premávke na podzemných komunikáciách a o zmene a doplnení niektorých zákonov v znení neskorších predpisov. Zákon č. 725/2004 nadobudol účinnosť 1. 3. 2005. Ustanovenie čl. V však nebolo možné v praxi realizovať, nakoľko k uvedenému dátumu nebola vytvorená sieť pracovísk kontroly originality, ktorú sa čiastočne podarilo zrealizovať až k 1. 1. 2008, preto sa v súčasnosti vykonávajú kontroly originality iba pri schvaľovaní jednotlivých dovezených vozidiel. Od 1. 1. 2008 kontroly originality vozidiel vykonávajú podľa ustanovenia § 72 zákona č. 725/2004 Z. z. o podmienkach prevádzky vozidiel premávky na podzemných komunikáciách a o zmene a doplnení niektorých zákonov v znení neskorších predpisov špecializované pracoviská kontroly originality. Pracoviská kontroly originality vozidiel využívajú automatizovaný informačný systém vedený poverenou technickou službou kontroly originality, ktorý overuje pri kontrole originality vozidla nepretržite priamym vstupom prostredníctvom informačného systému evidencie vozidiel v pátracej evidencii Policajného zboru údaje o kontrolovanom vozidle, pridelenom evidenčnom čísle vozidla VIN a údaje o pridelení tabuľky s evidenčným číslom. Automatizované preverovanie uvedených údajov vykonávajú aj v medzinárodných pátracích evidenciách informačného systému Interpolu a Schengenského informačného systému druhej generácie. Významným prínosom vykonávania kontrol originality vozidiel je vytvorenie prekážky pri prihlasovaní vozidiel do evidencie Slovenskej republiky, ako aj pri prevodoch držby a zmenách vlastníctva vozidiel, ktoré môžu pochádzať z trestnej činnosti, a tým zabránenie vzniku škôd a nekonečných súdnych sporov pre občanov Slovenskej republiky, ako aj občanov Európskej únie, nakoľko v rámci voľného pohybu tovaru sa vozidlá evidované v Slovenskej republike vyvážajú aj do ostatných štátov Európskej únie. Touto činnosťou sa napĺňa uskutočňovanie cieľa ustanoveného čl. II ods. 1 rozhodnutia Rady z 22. decembra 2004 o potláčaní trestnej činnosti súvisiacej s vozidlami, ktorá má cezhraničné dôsledky. Cieľom tohto rozhodnutia je zlepšiť spoluprácu v rámci Európskej únie na účely predchádzania a boja s cezhraničnou trestnou činnosťou súvisiacou s vozidlami. Zavedenie kontrol originality vozidiel vychádzalo aj zo skúseností iných členských štátov Európskej únie, napr. v Maďarskej republike po zavedení kontrol originality vozidiel pri všetkých evidenčných úkonoch zaznamenali klesajúcu tendenciu počtu krádeží motorových vozidiel zo zhruba 16-tisíc krádeží v roku zavedením kontrol originality vozidiel postupne až na počet 6-tisíc krádeží v roku 2006. Aj Holandské kráľovstvo už vykonáva kontroly originality dlhšie a dokonca čelilo žalobe komisie Európskych spoločenstiev, že kontroly originality sú v rozpore s voľným pohybom tovaru v rámci Európskej únie. Výsledkom je rozsudok z 20. septembra 2007, ktorým Európsky súdnu dvor zamietol žalobu komisie Európskych spoločenstiev na Holandské kráľovstvo, že podrobilo vozidlá predtým registrované v inom členskom štáte kontrole originality s cieľom ich identifikácie pred ich registráciou v Holandsku, čím pre dovozcu vytvára prekážku voľného pohybu tovaru. Podľa verdiktu Súdneho dvora kontrola originality vozidiel s cieľom ich evidencie nemôže mať akýkoľvek odrážajúci účinok na dovoz vozidla do tohto členského štátu alebo robiť takýto dovoz menej atraktívnym. Preto sa musí žalobný dôvod uvádzaný Komisiou týkajúci sa tejto kontroly zamietnuť. Kontroly originality sú postupne zavádzané v krajinách východnej Európy, kam smerujú ukradnuté vozidlá, napr. v Rumunsku, v Litve, Lotyšsku či Gruzínsku. V Slovenskej republike bolo v období od 1. 1. 2008 do 30. 5. 2008 pri kontrole originality len, hovorím teraz len o dovozoch, zistených 90 prípadov pozmeňovania identifikácie vozidla, 20 prípadov neoprávneného zásahu do dokladov vozidla a 51 vozidiel evidovaných v pátraní z celkového počtu 46 270 kontrolovaných vozidiel. To znamená, že v takomto krátkom časovom období, keď ešte nie je úplne pokrytá sieť pracovísk kontroly originality, bolo už 161 občanov Slovenskej republiky uchránených pred kúpou vozidla v dobrej viere, ktorá by spôsobila týmto občanom majetkovú ujmu a zdĺhavé súdne procesy o vymáhanie škody. V Slovenskej republike bol zaznamenaný pokles krádeží motorových vozidiel z počtu 1 218 krádeží zaznamenaných v prvom štvrťroku 2007 na počet 1 032 krádeží zaznamenaných v prvom štvrťroku 2008, čo je menej o 186 odcudzených vozidiel. Teší ma, že aj prezident Prezídia Policajného zboru zastáva názor, že tento pokles je spôsobený aj vykonávaním kontrol originality vozidiel v rámci schvaľovania jednotlivo dovezených vozidiel, a zároveň vyslovuje presvedčenie, že vykonávanie kontrol originality vozidla pri prevode držby a zmene vlastníctva vozidla veľkou mierou prispeje ešte k výraznejšiemu poklesu krádeží motorových vozidiel.